khistorydata/jeongjo-sjw-relations huggingface dataset:
정조 0년 · 목
判義禁李重祜啓言。卽接安東縣監金尙默牒報。則大逆不道罪人道顯子。亡命罪人應寅。自盈德縣捉得。移囚本縣云矣。取考律文。則本犯應死者。在逃被捉後。依常律。乙亥謄錄。則綠坐處絞罪人在逃者。捉得後。因傳敎。本罪加一等處斬矣。今番則何以擧行乎。敎以依律文處之可也。
정조 0년 · 강
召見慶尙右兵使趙圭鎭。黃海水使金海柱等于尊賢閣。
정조 0년 · 강
命崔朝岳減死杖配。金悌行更爲嚴問。
정조 0년 · 목
義禁府啓言。崔朝岳十條罪目。俱係一律。請結案取招。敎以旣有下敎之意。昧爽以後。斷不饒貸爲定。崔朝岳可謂死有餘罪。渠之蒙被國恩。至於閫任。不思報效之道。恣意貪黷。任慾剝割。三尺之法。不施於東岳朝岳而何哉。雖然斷死卽法也。而前此同罪之人。旣貸一律。法不可低仰。姑爲參酌減死。以次律杖配。又啓言。東萊前府使金悌行。儲置與倭供米之恣意許貸欠縮。守城倉米之擅自挪移取用罪捧供。而所供如此。請上裁。敎以紀綱名義。莫不以廉耻爲本。此不畢說。本事除之。嶺伯萊伯。俱非欺朝廷而後廉耻之人。則其所査報與査啓之際。決不以疑信間事登聞。果如所供。設有不犯手之事。在渠道理。如有一分嚴畏訟愆之心。則非但不敢粧撰納招。亦不敢噴薄說去。況渠之所犯。明若觀火。昭不可掩。則尤何敢若是無嚴。前此贓污之吏。雖按道之臣。加刑現招。斷不饒貸者。以其重國法而重民生也。更爲嚴問。待指的納供啓聞。
정조 0년 · 강
以鄭元始爲水興府使。兪彥修爲文川郡守。竝口傳也。
정조 0년 · 강
付處韓翼謩于延安府。金相福于公州牧。
정조 0년 · 목
義禁府啓言。豐川府付處罪人韓翼謩。延安府付處。平海郡罪人金相福。公州牧付處。請押送。允之。
정조 0년 · 강
秋曹。以安復興宣川府更配啓。
정조 0년 · 강
司諫金樂洙疏陳弭災之實。仍斥龜柱等事。賜批。
정조 0년 · 목
疏略曰。方今聖人御極。新化淸明。而乃於收藏之節。有此轟雷之異。不勝懍然也。丁寧之告警。臣不知爲某事之應。而三日之修。能致祥桑之自枯。一言之善。果見熒惑之自移。則此豈非應天以實。弭災爲祥之一機會也耶。噫嘻痛矣。龜柱貫盈之罪有五焉。播宣內言之罪也。爭抗儲君之罪也。貽累聖德之罪也。語犯莫重之罪也。暗逞私憾之罪也。負此通天之惡。而一日偃息於覆載之間乎。前校理金觀柱。嚆矢於龜柱。同時投。疏爛熳和應。臣謂金觀柱。因施屛裔之典可也。前兵使安宗奎。行已兇悖。先正文集。出鋪馬厩。其所侮辱。罔有紀極。且夫奴隸於厚賊。卵育於泰淵。尙無彈正之論。臣謂亟施流配之典宜矣。京畿水使申大顯。以善事發身。朝政時論。無不參涉。方當鋤除之日。尙爲漏網之魚。臣謂申大顯邊遠定配。斷不可已也。批以首陳袞闕。當留意。金龜柱事。已諭臺啓。金觀柱事。予非不諒矣。安宗奎申大顯事。向者旣有傳敎。殊甚未妥
정조 0년 · 강
召見輪對官于興政堂。
정조 0년 · 목
予曰。 慈慶堂之役。可趁擧動前告訖乎。戶曹佐郞鄭志儉曰。方晝夜蕫役。而恐似不及矣。予謂承旨金鍾秀曰。萬東廟璇板當書下。承宣於再明辭朝可也。予命宣傳官韓聖養進前敎曰。近來紀綱解弛。凡於罪人之拿來。類皆稽忽。壞損國體。莫此爲甚。至於全羅右水使。則試射時。各邑守令親自試射。乃是統營及本營所在謄錄。渠敢不有國綱。乃以代將應射。今此新政之初。紀律駭然。汝其下去。待新水使之交龜。卽爲奪符拿來。使營下民庶。知有朝廷之紀綱焉。
정조 0년 · 강
命全羅右水使李鼎炳。待拿來重繩。
정조 0년 · 목
敎曰。觀此統制使査啓。公故外管下守令。竝爲赴操。仍參試射。昭載統營謄錄。各該營亦有載錄之法例云。當此一初。些少紀律。身爲按閫之臣。固當愓念。而至於全羅右水營。則不徒疏忽。詰戎之政。何等重事。習操尤何等大政。則本營許多文蔭武守令。公頉外無一人書啓於試射中。皆以代將懸錄。此等大事。若是蔑法。致使金石之典。格而不行。言念戎務。寧不寒心。事係紀律。不可饒貸。全羅右水使李鼎炳。待拿來照法重繩。不參守令。當觀鼎炳之供而處之。以待下敎事分付。又敎曰。全羅右水使李鼎炳入侍。當下敎。爲先削職。發遣宣傳官禁府都事。奪符拿來。而近來拿來稽緩。今若遲滯。當以紀律從事。以此申飭。其代今日政差出。
정조 0년 · 강
命水興府使文川郡守。皆令不多日內辭朝。
정조 0년 · 강
司諫金樂洙避嫌乞遞。賜批。
정조 0년 · 목
避嫌略曰。臣才識淺短。伏承薇坦除旨。臣之所論。一出公憤。而聖批所下。誨責截嚴。此臣言議不能孚格之致。何敢晏然於臺次乎。請命遞斥。批以勿辭。
정조 0년 · 강
校理李在學等聯箚討龜柱等罪犯。賜批。校理朴天衡。副校理沈有鎭。修撰鄭宇淳。
정조 0년 · 목
批以金龜柱金漢耆處分。予意有在。爾等休請焉。
정조 0년 · 강
以李敬懋爲京畿水使。口傳也。
정조 0년 · 목
以右捕將李敬懋。移拜喬桐水使也。
정조 0년 · 강
以李柱國爲右捕將。口傳也。
정조 0년 · 강
遞兵曹參議金普淳。以金履素代之。
정조 0년 · 목
敎曰。宣傳官韓聖養。旣已出使於食前。則申後省記。以韓聖養塡入。事極矇然。兵曹入直堂上遞差。又敎曰。前大司諫金履素。兵曹參議除授。牌招察任。
정조 0년 · 목
以沈重奎爲獻納。李昌壽爲判敦寧。吳大益爲副校理。閔惠洙爲全羅右水使。
정조 0년 · 강
詣 孝明殿。行夕 上食。
정조 0년 · 강
召見承旨徐有防于尊賢閣。
정조 0년 · 목
予曰。喬桐水使旣已下批。辭朝後當就寢。其令催促謝恩。予命宣傳官一員。禁軍一人入侍。宣傳官李彥愼。禁軍一人進前。命出給符驗曰。汝持此出去西小門留門。待喬桐水使出去後。卽爲還閉也。
정조 0년 · 강
重推承旨李鎭衡。
정조 0년 · 목
敎曰。司諫金樂洙避嫌。猶以待臺臣之意。雖下勿辭之答。本事之外。於此臺臣有大段不摡者。待政院推考房之以再啓煩瀆。請退待之啓辭。尙不批下者。以其不許退待。而處置不得之意也。今聞政院啓辭未下批。而臺批中。徑先以退待勿論書出云。事極疏忽。該房雖是新入。不可無飭。同副承旨李鎭衡。爲先從重推考。全是院吏矇然之致。令攸司從重科治。
정조 0년 · 강
命京畿監司鄭光漢重勘。
정조 0년 · 목
敎曰。逆賊手脚。中路見失。不但前所未有之事。亦不但一賊之手脚。兩賊之手脚。不知去處。常時之官令。若能嚴正。幺麼驛卒。焉敢慢於傳送。況子旣逃躱。首級又失。奸狀昭不可掩。則狀聞中。以道路之說。或云漂失於海水。或云見噉於狐犬。何其疏忽而自恕之甚也。又況去月初八日。處斬首級。到喬桐見失。則到今近五十日之後。始乃登聞。又何其遲緩而後時甚也。驛吏之見失。罪在道臣。守令之慢命。罪在道臣。狀聞之後時。罪在道臣。該道道臣。難免其責。京畿監司鄭光漢。更待申大顯之供重勘。所失首級。刻期跟捕。期於捉納事。內而捕廳。外而各該道討捕營。各別嚴飭。
정조 0년 · 강
命時囚金悌行等議處。
정조 0년 · 목
義禁府啓言。時囚東萊前府使金悌行。一一直招。請議處。允之。又啓言。前宣傳官金益彬便服攔入闕門罪。一一遲晩。請議處。敎以觀此所供。自七月至于日前攔入日。不替番之說。自歸誣罔。守門將番。卽是落點番。則幺麼武弁。若有畏朝廷之心。則焉敢以落點番次。誣罔說去。至於更招之境乎。攔入之罪。於渠猶是緦功之察。雖然旣已遲晩。議處。
정조 0년 · 목
義禁府啓言。時囚崔朝岳。決杖一百後。康津縣流三千里定配。李邦榮尙州牧徒三年定配。李濟萬全州府徒三年定配。請押送于各其配所。竝允之
정조 0년 · 강
東萊府使柳戇疏陳四條弊瘼。賜批。
정조 0년 · 목
疏略曰。臣纔到本府。逐事鉤覈。就其弊最甚者。有四大憂焉。一曰。立本之害民也。二曰。手標倭貿之生釁也。三曰。軍兵之疊役也。四曰。關防之失宜也。所謂立本害民云者。公作米爲一萬六千石。料米魚價米爲五千一百石零。料太爲八百石零。大同儲置。增減逐年雖異。而三穀恒留。殆近三萬石。給倭之需。公用之規。隨所用上下。自秋至冬。所當用者。每有萬餘石之餘在者故。輒於春後發賣。每石出二兩五錢。散給民間。使之秋後納米。剩錢皆歸別用。本府各鎭。相率效尤。些少餉穀。率多虛留。以六千戶貧民。而秋納二萬石精實米。臣恐東萊之民。不日而殆無孑遺矣。所謂手標倭貿之生釁云者。倭人或有緊急所需。則商譯輩限前減價。以某物給本。預受手標。以爲待限出米。發賣取剩。馬島以公作米爲命脈。而不顧前頭之難。苟救目前之需。倭貿一節。奢侈成風。擧寶遠物。別令商譯輩。揀擇貿納。又有本府小通事三十人。使此輩分貿。官定式旣廉。而時價刁蹬。輒不免添直納官。通事輩勢窘。出外上於倭人。駸駸數十年外上。合爲萬餘金。身故者居半。倭人之督責轉甚。豈無深憂遠慮。所謂疊役云者。實丁都合一萬二千四百五十名內。實應役元充定。爲六千八百八十一名。而軍丁不足。而爲疊役者。爲五千五百六十九名。是以無丁不疊役。闔境疾首。流亡相接。所謂防布軍三千三百二十二名。特令道臣。移定各邑。以除臣府之大弊。民免疊役。則流亡日還。不過半年。戶可增千百。所謂關防之失宜云者。臣府兵力武藝。素稱精强。初設金井山城。後築本府城。以金井之闊大難守。廢而不修。專力於本府。金井距本府十里而近。賊之由水陸來者。無不戛過城外五里之內。而兩城鼓角相聞。雖本府萬一失守。賊不敢捨金井而經過。爲其梁之沙背峴。密之鵲院。本府仇法谷。通梁金二邑者。皆絕險。懼其纔過而首尾挾攻也。然則本府與金井。勢成猗角。而前列三險。庸將懶卒。亦能知所奮矣。梁山之甘同。金海之蒜山。儲米近萬石。去城皆不滿十里。臣謂移設兩倉於城內。使本官主管。嚴其半留之令。守之之法。梁機彥密等六七邑。去城近爲三四十里。遠不過百里。限三千束伍。付之臣府。使之主管操鍊。則府城山城。相猗相救。賊不敢正眼看。慴伏而威戢矣。惟聖明垂察焉。批以所陳細櫛民隱。可謂不負倚畀。原狀下廟堂稟處。
정조 0년 · 강
召見大臣以下于興政堂。
정조 0년 · 목
予曰。俄者傳敎。何以書出乎。承旨兪彥鎬曰。卿宰中色目少論人。一倂留待書出矣。予曰。卿等旣以陳箚。當先以色目一句語言之矣。俄者以舊所謂色目少論下敎矣。舊所謂三字。落漏不傳。而至若色目云云之說。故相李浚慶有言曰。有若啓黨習者然。此言果有理矣。予非不諒此。而但若不指的下敎。則卿等未易覺知故。果有俄者下敎矣。蓋色目之分。始於懷尼。一轉再轉。至於辛壬。始也爭抗於儕流之間。終焉攻擊於朝廷之上。輾轉層激。至分忠逆。所謂老論。何必盡是賢人。而但所秉之義理忠也。所謂少論。何必盡是惡人。而但所秉之義理逆也。戊申之戡亂錄。乙亥之闡義昭鑑。分忠分逆。昭載文字。以明色目。俄者下敎中舊所謂三字。實爲落漏。而欲使卿等覺得故。果有所指的言之者矣。至於陳箚之境。誠感卿等匡救之意也。今日特召卿等者。予之嗣位。至今五六朔。尙無治化之見著也。不幸近日。兇逆多出。懲討斯嚴。未暇講究於治道。而今則戚里權奸。皆已鋤治。正是勵精而圖治之時也。予非欲求治太速。責之以旬月之內。一變至道。而顧今朝廷之上。尙無出一言論一事。協贊治化之人。正所謂不爲也。非不能者也。適群臣之廣會。無如今日故。特命召入。欲一面諭。卿等勿以予言爲迃緩。而咸須聽悉。懷尼之戰。猶以不必推上於朝廷之意。姑且無論。至於辛壬義理。乃是忠逬關頭。自夫光恒億諸賊。以至辛壬乙亥之逆。肆我 先大王。赫然明斷。鋤兇討罪。殲厥巨魁。其小者不可勝誅。特以乞容之德。好生之仁。掩匿而覆過之。仍建蕩平之治。以爲無彼此一統之域。及夫乙亥之後。凡厥廷臣。雖或忌諱於筵席之間。尙復沸騰於朝廷之上。爲數十年苦弊。雖以當時搢紳之疏論之。其果聚會精神。無少欺蔽者乎。卿等亦是色目少論。而觀彼少論。必自處以覊旅之臣。不欲擔當國事。其意蓋出於不屈之私憾也。先大王蕩平之治。非不隆矣。而當時承佐之臣。不能仰體 聖意。惟以彌縫爲事。甚至於一政一望。參互彼此。以爲調停之計。此豈祛偏黨無物我之道乎。秪足爲戚里權奸鉗柄之資矣。今則戚里之害永除。世道之憂宜紓。我國褊小。何可以色目棄人乎。在今之道。惟當革去舊習。一變至道。偕底大道。卿等儕輩。雖或有宿昔受恩於光恒輩者。若思先大王拯出之恩。以此較彼。孰輕孰重。義理明白。取捨甚易。自今以後。一切滌去舊染。咸造大司之域焉。今予此言。庶望有補於治道之萬一矣。卿等各陳心肝。毋或欺蔽。若有異論者。雖不登庸。亦不深誅。悉陳無隱。若或口然而心不然。退有後言。甚非洞諭之本意也。左議政金尙喆曰。咫尺前席。下此敷心之敎。臣非豚魚木石。豈不思所以仰體之道乎。若或口然而心不然。退有後言。天心殛之矣。仁陽君李景祜曰。臣等俱蒙 先大王陶甄之化。以之今日。而今此下敎。諄複懇至。凡在聽聞。孰不感泣。行司直具允鈺曰。臣之父子兄弟。偏蒙國恩。今此洞諭之下。若或口然而心不然。是逆心也。天必殛之矣。行司直徐命善曰。至於辛壬義理。忠逆已判。孰敢有扶護逆賊之心哉。戶曹判書鄭弘淳曰。臣家自庚申以來。別無指的之色目。於偏黨等事。本不干涉矣。行司直韓光會曰。昔年光佐之討罪也。臣首參發啓。世人或有目之以老論者。平生出處。從可知矣。吏曹判書李重祜曰。臣伏奉聖敎。不勝感泣。俄者以用人下敎。而臣方待罪銓官故敢達矣。注擬之際。雖自謂無心。而一政一望。人必有意而見之。是爲可悶也。
정조 0년 · 강
大臣聯箚請還收二字下敎賜批。左議政金尙喆。右議政鄭存謙。
정조 0년 · 목
箚略曰。卽有卿宰留待之命。而二字下敎之出於傳敎。大聖人辭令。恐不宜若是。還收色目二字。卽臣等區區之望也。批以所請。其令抹去焉。仍命史官傳諭。
정조 0년 · 강
命京貢蔘十斤權減。
정조 0년 · 목
敎曰。再昨次對。旣聞右相戶判所奏。京貢蔘二十斤中。十斤權減事分付。
정조 0년 · 강
召見承旨洪國榮鄭民始于尊賢閣。
정조 0년 · 목
敎曰。副提調持加減心腎湯入侍。○予曰。近以多事。久廢經筵。誠可悶矣。國榮曰。雖緣多事之致。經筵之久廢。實爲可悶矣。第殿下勿以多事而抛去所講。雖於萬幾之暇。溫繹舊講。念玆在玆焉。自古人君。未嘗不萬幾。而末聞以此拋棄學業矣。予曰。所陳果好。可不體念。○敎曰。 王大妃殿 惠慶宮湯劑。今姑停止。○予命招入都監敎鍊官。立於階下。予曰。昌德宮虎跡的實。汝領善放砲手數十名。入後園搜出捉得可也。
정조 0년 · 강
命再昨日監軍一倂汰去。金圭祥拿處。
정조 0년 · 목
敎曰。身爲監軍。鼾睡爲事。不但不能巡檢。至於雜人往來巡廳。慢不知覺。事之爲駭。莫此爲甚。再昨日監軍一倂汰去。其中金圭祥則摘奸宣傳官回還之時。始聞軍卒之言。欲爲彌縫。以至牽攬密囑之境。尤極無狀。拿問嚴處。
정조 0년 · 강
命再明頒敎相値。次對明日爲之。
정조 0년 · 강
命院吏金國鉉。分揀放送。
정조 0년 · 목
刑曹啓言。政院書吏金國鉉。臺疏退待批答未下前。徑先書出罪。旣已遲晚。請考律科罪。敎以聞是謬例。此非新入之吏云。分揀放送。
정조 0년 · 강
下綸音于大小臣僚。
정조 0년 · 목
敎曰。嗚呼 先大王五十年蕩平之治化。非不隆且至也。而噫彼古所謂少論者。其果一乃心志。聚會精神。無所欺蔽者乎。懷尼之戰。雖係斯文。猶以不必推上於朝廷之意。置而勿論可也。至於辛壬義理。乃是忠逆關頭。而人心各異。岐議不一。乙亥以後。凡厥廷臣。雖或忌諱於筵席之間。尙復沸騰於朝廷之上。爲數十年痼弊。莫之救矣。肆予登極以後。新逆輩出。懲討斯嚴。不暇及他。故逆臣之言。必曰辛壬之事。已屬先天。雖不擺脫色目。有何論云。而此則大不然矣。自 先大王倦勤之時。至昨冬。何嘗不以老論少論爲欛柄哉。養厚之所以簛弄一世者此也。厚謙之所以着手肆虐者亦此也。若一味釀成。則亦豈不止於燎原之境耶。大抵蕩平一事。 先大王苦心本意。何嘗彷彿於曩時規模。而特以當時承佐之臣。實不能仰體 聖意。惟以彌縫爲事。甚至於一通一望。參互彼此。以爲調停之計。其果成說乎。以故行之未久。駸駸然轉而生弊。秪足爲戚理權奸濁亂鉗制之資。噫蕩平。卽袪偏黨無物我之名。而世傳蕩平之黨。甚於舊黨之說。不幸近日。倘非 先大王聖志赫然。彌久彌堅。其流之害。豈容但已。蓋忠逆旣分。是非大定之後。所謂老論亦我臣子。所謂少論亦我臣子。自上視之。均是一室之人。同胞中物。善則賞之。罪則罰之。有何愛憎之別。觀其景色。殆同秦越之不相關涉。如此而國能爲國乎。昔諸葛亮猶曰。宮中府中俱爲一體。況一天之下。一國之內。共尊一人。同事一君者乎。況今歲月已久。義理已固。尤何一毫査滓之間於其間者乎。大抵老論之所執卽忠也。而人不如古。世變層生。老論之中。近有逆賊。亦何可以一直膠守曰。彼夫也老論。則皆爲忠臣乎。彼夫也少論。則皆爲逆論乎。今則勿論老少之論。各自先攻其黨之逆。而推及他黨之逆而已。然則彼黨此黨。嚴於討逆。而乃心王室之人。卽是國邊之人。亦是吾黨之士也。取捨不難。去就甚易。固不待智者。而可以瞭如於胸次者也。寡人自在春宮。深知此弊。竊自以爲。決不可以混善惡同是非。爲蕩平之歸矣。近者戚里之害永除。世道之憂宜紓。而推此一事。實爲未了之案。從今以後。凡玆事我廷臣。無曰老論少論。偕底大道。而老論之義理。固當好矣。雖於少論。或有世間之論。挾私之議。岐與不岐。莫非私也。及其不能純正則無異。何不一切滌去舊習。咸造大同之域乎。且觀少論之於朝廷。必自處以覊旅之臣。亦不欲擔當國事者。無他。其意蓋出於不屈之私憾也。此亦有一言可破者。焉有有志之士。以些少色目之分。作爲自好之計。不思所以報國之道乎。噫彼在廷垂紳搢笏者。無非臣事我先大王曁予寡人者也。世祿我喬木我。恩旣深矣。義亦重矣。雖有家庭之謬守。主議之不合。豈忍食君之祿衣君之衣。不思其君之心乎。況今彼此之論。各生亂逆。又如向所謂云然者乎。昨日洞諭千緖萬端。卿等庶或諒悉。而斷斷不已者。誠以國家興亡之機。在此一事。而其所用力而做效。又易於近日之前故也。自今予當於用捨之際。不以老少二字。先着胸中。惟其人是視。用賢而捨不肖。咨爾大小臣僚。亦勿以二字萌於心而發諸口。更望諸臣。勿以予言爲迃緩而不切於事情也。卿等協贊之成效。當先觀政注而知之。治道之要。敷心而喩。予言不再。卿等知悉。
정조 0년 · 목
予曰。頃者已諭敷心之敎。大體論之。不但卿等可以知之。在廷諸臣。亦不可不明白知之。故方有一篇洞諭。卿等聞之。左議政金尙喆曰。臣等於再昨前席。已承敷心之敎。雖無狀。豈不仰體偕底大道聖意乎。右議政鄭存謙曰。今伏見絲綸不者。太平萬世之基。自此始矣。尙喆曰。此備忘。非但頒布於朝報。可以頒布於八道矣。予曰。令政府頒布。
정조 0년 · 강
罷濟州御史柳焵職。
정조 0년 · 목
左議政金尙喆啓言。濟州監賑御史柳焵狀啓中。以爲移轉皮牟八千五百四十五石零。會錄於三邑軍資常平兩倉云矣。從前此事。旣有本府狀請之例。御史體段。亦與牧使有異。而不稟朝家。直爲處置。有關後弊。當該御史請罷職。從之。
정조 0년 · 강
命北道。勿捧米商船稅。
정조 0년 · 목
左議政金尙喆啓言。北路民事。最爲可悶。至有御史監賑之命矣。聞三南米商。雖布貿遷之意。但以巡營之行將。納稅船泊。所到邑。隨處徵稅。每多退沮不赴之弊云。如此之歲。恐不宜膠守常例。北道營邑姑勿捧稅之意。發關知委。亦以此狀。發關於三南道臣。使之明白曉諭。以開穀商船粟之路。恐似得宜矣。予詢右相。右議政鄭存謙曰。臣意亦以此爲宜矣。從之。
정조 0년 · 강
重推備堂趙㻐。
정조 0년 · 목
㻐數次賓對不參。大臣請推也。
정조 0년 · 목
左議政金尙喆啓言。京貢人蔘。旣有權減其半之特敎。年來關西添價小米三千石。自當在停止之中矣。從之。
정조 0년 · 강
命謝恩使別爲差出。
정조 0년 · 목
敎曰。今番謝恩使。勿兼於冬至使。別爲差出。
정조 0년 · 강
重推京畿監司鄭光漢。
정조 0년 · 목
敎曰。與初料有異。而喬桐水使之不卽狀報。亦不卽發送吏卒之罪。在所難免。至於監司。不但此時數遞可悶。果如狀啓。見失於他道。則宜有參酌之道。京畿監司鄭光漢。姑先從重推考。
정조 0년 · 강
命司䆃寺新粳米。依近例封進。
정조 0년 · 목
副司直權導啓言。司䆃寺新粳米封進。曾因傳敎。以十月令爲定式矣。自辛卯以節早。報司饔院。至其年臘月。連以舊粳米封進。而翌年正月。始以新粳米封進矣。今年亦依近例擧行乎。從之。
정조 0년 · 강
命獻納沈重奎望勿施。
정조 0년 · 목
吏曹判書李重祜啓言。日昨政。獻納排擬之際。考見侍從案。則沈重奎。以在喪終制縣錄。故果爲首擬。追聞重奎姑未闋服云。不察之失。惶恐待罪。敎以勿待罪。其望勿施。
정조 0년 · 강
命武科殿試規矩。卽令武士預習。
정조 0년 · 목
敎曰。武科庭試殿試規矩。今日書入。待下批。卽令直赴武士知悉。預先肄習。○敎曰。武科庭試殿試。三技取二技。而鳥銃直赴人。從自願許試於鳥銃。如有依規矩錄名者。不必以鳥銃擧案事。分府。
정조 0년 · 강
諭咸鏡監司趙重晦。
정조 0년 · 목
敎曰。北道請穀狀聞。大臣雖有稟處者。本道民情。難以詳知。聞目今已有餓殍云。尤非冬春之比。言念民事。寢食靡甘。區劃之穀物。果無不足之慮。措置凡事。亦無後時歎乎。此時民情。隨聞見更爲詳細狀聞。以副予宵旰之憂事。下諭于咸鏡監司趙重晦。
정조 0년 · 강
命北道監賑御史。其令不多內辭朝。
정조 0년 · 강
兵曹判書洪樂性陳疏自引乞遞。賜批。
정조 0년 · 목
疏略曰。日昨喬相水使口傳差出時。末望白東俊旣非當品。則例待啓請。而全未覺察。政注乖錯。伏乞白東俊望筒勿施。仍治臣溺職之罪。亟許鐫遞。批以一時做錯。何傷之有。卿其勿辭。卽爲開政。
정조 0년 · 강
判尹具善復疏陳應避之嫌。乞遞軍器提擧之任。批下該曹稟處。
정조 0년 · 목
善復與都提調金尙喆。有親査應避之嫌也。
정조 0년 · 강
承旨李鎭衡疏陳應避之嫌。乞遞春秋兼銜。批下該曹稟處。
정조 0년 · 목
鎭衡與監事鄭存謙。有內外從應避之嫌也。
정조 0년 · 강
拿處前郡守柳雲羽等。
정조 0년 · 목
義禁府啓言。因咸鏡監司趙重晦狀啓。永興前府使鄭彥衡。文川前郡守柳雲羽。高原前郡守金烜。北靑前府使李德溥。端川前府使李章運。明川前府使李潤春。慶興前府使鄭觀釆。吉州前牧使曺學臣等。令本府處之事允下矣。柳雲羽曺學臣李潤春李章運等。今方待命。卽爲拿因。而鄭彥衡。以兼營將守令。時在任所。發遣府書吏交代後拿來。金烜時在靈光地。李德溥時在咸興地。鄭觀采自任所未及上來云。依例發遣府書吏羅將拿來。敎以此時許多禁吏羅卒之貽弊外邑。不可不慮。自本府知委道臣。待待命拿囚從。嚴問口招。
정조 0년 · 강
汰別軍職鄭觀采。
정조 0년 · 목
敎曰。別軍職鄭觀采。不思報效之道。爲守令之任。若是犯法。然則設置別軍職。只充久勤乎。此等別軍職。雖非本事。力不足以禦侮。長又不滿數尺。不可徒費廩料決矣。旣有拿命。爲先汰去。
정조 0년 · 강
命時囚韓晩裕放。
정조 0년 · 목
敎曰。時囚中韓晩裕。旣是 陵官。分揀放送。
정조 0년 · 강
有政。吏曹判書李重祜。兵曹判書洪樂性進。
정조 0년 · 목
以辛應三爲獻納。金萬根爲 徽陵參奉。初仕也安鼎福爲木川縣監。黃仁點爲進賀兼謝恩使。徐浩修爲副使。金履禧爲書狀。鄭象仁朴宗岳爲分承旨。安聖彬爲分弼善。宋樂爲分司書。金範勳分副總管。
정조 0년 · 강
御崇政殿。受賀頒敎。
정조 0년 · 목
具布裹翼善冠布圓領。乘輿詣崇政殿。降輿陞座。○敎曰。以賀爲敎。與向時無異。只宣箋目。勿讀箋文。一依前月頒敎例爲之事分付。受百官賀頒敎如儀訖。乘輿還內。○頒敎文曰。 慈候欠 安。方切焦悶之悃。天和遄復。聿迓歡忭之祥。玆頒十行。庸昭群聽。言念小子之孤露。仰依 慈闈之庇庥。朝夕怡愉。莫報 劬勞之至德。起居節適。常祝　體度之恒寧。豈料 榮衛之失和。遽見症候之轉谻。始謂一時之偶感。藥效不遲。遂致經旬之彌留。院直未撤。何幸神明之垂祐。獲覩刀圭之收功。多時侍湯。佇幸乃瘳之吉。不日復膳。果有底安之休。神氣已臻於平和。是謂無疆之祉。誠孝自愧於菲淺。敢曰有格于天。慶溢宮闈。奚但一人之幸。喜騰軒陛。咸頌百福之遒。追前例於昔年。臨大庭而廣諭。於戲侍歡左右。庶弛色憂之心。祝延岡陵。詎無志喜之擧。弘文提學李宜哲製。
정조 0년 · 강
召見大臣以下于興政堂。左議政金尙喆。右議政鄭存謙。吏曹判書李重祜。參判徐浩修。副校理吳大益。副修撰李儒慶。
정조 0년 · 목
敎曰。吏曹堂上便殿入侍。玉堂持宋明史文獻通考杜氏通典。同爲入侍。○予曰。我朝凡事。皆倣宋制。而至於 列朝御製。尙無奉安之所。故肆建奎章閣於後苑之內。欲爲奉安。旣奉 御製。則不可無所掌之官。依宋龍圖閣學士等官。欲設置一官。予詢大臣。尙喆曰。旣有 御製所奉之閣。而且有宋制之可據。則設置一官。使之掌之似好矣。予曰。不必創出祿官。依編次人例。以兼銜爲之可矣。尙喆曰然矣。予曰。宋之學士。卽我朝之提學也。依龍圖閣學士例。置奎章閣提學。依龍圖閣直學士。置奎章閣直提學。堂下則置直閣待敎等官何如。尙喆曰好矣。予曰。此官與編次人爲一體。非通淸之職也。提學則以兩館提學行人擬望。直提學則以副提已行人擬望可也。
정조 0년 · 강
列朝御製編次官。命今日差出。
정조 0년 · 목
敎曰。 列朝御製。合累萬餘卷。建閣藏之。卽宋龍圖等諸閣之意也。 列朝印本外所藏本。不可不彙集一書。予之所製。亦不可無編次之官。名以編次人。則非官職之名也。旣問大臣吏堂。亦令玉堂考出。此非新創官制。卽我 先朝編次人之意也。節目從當啓下。倣宋之制。參以我朝官名。具令吏曹。依筵敎今日差出。
정조 0년 · 목
以黃景源李福源爲奎章閣提學。洪國榮兪彥鎬爲奎章閣直提學。
정조 0년 · 강
命擧動時。承史給馬。只城外擧行。
정조 0년 · 목
兵曹判書洪樂性啓言。今番 陵幸時。承史給馬定式擧行事命下矣。城內擧動時。則何以爲之乎。敎以只城外擧行可也。
정조 0년 · 강
召見承旨金鍾秀于尊賢閣。
정조 0년 · 목
萬東廟懸板奉往也。○予曰。何時可當復命耶。鍾秀曰。來初旬間。似當復命矣。予曰。先正家廟。在林川官乎。對曰然矣。內出 孝廟御札帖。予曰。善爲往返可也。懸板幾人擔去乎。對曰。二十人當擔去矣。
정조 0년 · 강
命奎章閣提學以下官。問安於閤門。
정조 0년 · 목
敎曰。宋之初拜龍圖閣學士。命赴內殿起居。如內翰之例。卽我朝政院玉堂問安於差備門內之意。正至誕日問安。遵倣宋朝之例。行起居之禮於閤門事分付。又敎曰。城外動駕。承史給馬。旣有新定式。而古例別軍職。亦於動駕。內廏給馬。況尊禮之地乎。此後城內城外擧動。奎章閣提學直提學直閣待敎等官。雖在本職之班行。乘內厩馬事。分付司僕寺。又敎曰。宋之龍圖等閣學士。進謝箋於便殿。用此例則我朝之謝恩。卽宋時之謝箋也。奎章閣提學以下官。肅拜於閤門事分付。又敎曰。奎章閣提學以下官肅拜時。引儀呼唱定式。
정조 0년 · 강
命前參議柳義養敍用。
정조 0년 · 목
敎曰。前參議柳義養敍用。口傳付軍職。其令持監印册子入侍。
정조 0년 · 강
命畿伯。未及奉審處。其令數日內發巡。
정조 0년 · 강
命今番動駕時。局出身勿爲隨駕。亦勿移直事分付。
정조 0년 · 목
敎曰。試射時。當御春塘臺。此與行在同。政院。 徽寧殿參奉房入接。其他各司。昌慶宮近處公廨。推移人接事分付。不緊各司。各於本司入接事分付。
정조 0년 · 강
命昌德宮重試設場。
정조 0년 · 목
敎曰。不特昵奉 魂殿。至於武科庭試初試之騎蒭六兩。此闕不得設場。文所之亦不敢紛擾於莫重咫尺之地。故敬依 先朝景福昌德宮外勿設庭試之 敎。今番兩試。雖不得不下闕設場。難以曠日。初三日重試設場。則當日許多武士。未畢射講。雖侵夜。初四日還宮。以此分付。此時經費宜顧。帳前勿設補階。只設遮帳之意。分付戶曹。
정조 0년 · 강
湖西儒生進士金奎五等上疏。請文純公權尙夏配享華陽書院。仍請服制改正。賜批。
정조 0년 · 목
疏略曰。嗚呼朱子旣沒。吾道東來。醇儒輩出。抽關啓鍵。而其繼孔朱之大成者。莫如宋文正。文正之道。地負海涵。門弟子不能遍觀而盡識。而其躬四勿之工。得一貫之指者。惟先正臣文純公權尙夏一人而已。蓋其賓師聖代。山斗一世者。無愧爲文正衣鉢之傳矣。夫以文正之嫡傳。守文正之法門。繼文正之志。述文正之事。終與文正同其屈伸。其左尙德之典。宜躋文正之祠。以明相傳之實。而至於華陽之院。則尤有別焉。華陽一區。大義所寓之地。而使華陽一區。得爲華陽一區者。莫非尙夏之事。則其必當配於華陽者。又非他院之比也。此不可一享而一否。一顯而一晦。亟命有司。特令尙夏。配食於華陽文正之院。以幸斯文。以幸世道焉。見今方喪士庶之服。有違於庚子已行之制。有斬之名而無斬之實。未足以慰一國民庶如喪之慟。甲辰大喪。賊臣光佐爲院相。以一反庚子之事爲心。朝士燕居。士庶正服。一切變麻服布。如乙巳群奸惡尹柳。而幷廢白衣冠之制。其亦何所據而敢於爲此乎。今日之禮。至於正從無別。齊軒無辨。正宜汲汲改正。不可但己也。批以書院配享事。當商量。麻帶事。一欲博詢矣。爾等退修學業。
정조 0년 · 강
嶺南儒生蔡命五等上疏。請先正臣宋浚吉配享
정조 0년 · 목
疏略曰。竊伏念先正臣文正公宋時烈。文正公宋浚吉。遭遇我 孝宗大王。同德贊襄。契合昭融。三代以下。無此際會。迺者我殿下。因畿湖儒生之請。特許宋時烈配享 孝廟之禮。成命已降。擧朝歡欣。使累朝未遑之典。成於殿下之初政者。夫豈偶然而已哉。第當儒疏所請。只擧時烈而不幷擧浚吉。故於兩臣未獲一時同享之命。厥後湖儒。續有陳請。四學又爲封章。而聖批一向靳允。臣等於此。竊不勝抑鬱焉。臣等請試陳兩先正同心同德之實。以備採擇焉。兩先正俱以文元公臣金長生嫡傳。養德邱園。出膺旌招。俱處賓師之位。共贊密勿之猷。 孝廟之於二臣。當日所以簡拔倚重。爲股肱心膂之托者。果如何哉。玆故論 孝廟輔弼之臣。擧國公議。莫不以二臣。擬之於虞庭之臯夔。周家之周召。苟無 大廟躋配之禮則已。如其有之。捨二臣。其誰宜於 孝廟之庭哉。夫以兩先正之同其道德。同其契合。而不得同於隮祔之禮。則不亦有歉於聖朝之徽典者乎。伏願特命幷擧追配。批以兩先正道學。非欲軒輊而然也。至於文正公之廟庭追配。予意不在於已例之有無。而特欲闡揚我 孝廟之於先正曠古之際遇也。雖以密札。敬覽君臣之密勿昭融。予則曰。猶有間焉。爾等景仰道德。疏請配享 聖廟可也。至於筵席密勿之際。上下際會。有非外廷之臣所可窺測者。況如爾等後生疏逖之蹤乎。然則爾等不已汰哉。爾等退修學業。
정조 0년 · 강
海州儒生李勉儒等上疏。請先正臣宋時然追配紹賢書院。賜批。
정조 0년 · 목
疏略曰。臣等竊以紹賢之院。在於海州之石潭。先正臣李珥。嘗退講道於石潭之陽。創建屋子。主享朱子。而以先正臣文正公趙光祖。文純公李滉配焉。其後李珥沒。而海西之儒。又以李珥配焉。又其後文簡公成渾。爲李珥道義交。舊嘗招邀講學於斯。故亦追配焉。 仁廟甲戌。遂賜寵額曰紹賢書院。文元公臣金長生。爲李珥嫡傳。 肅廟丙申。多士陳請。乃得以金長生追配焉。臣等竊惟先正臣文正公宋時烈。卽文元之嫡傳。而旣已躋享 聖廡。其道德事功。百世炳煥。則臣等第惟先正之追配紹賢。以光某道統之傳。有不可一日緩者。伏願亟許先正臣宋時烈追配紹賢書院。批以當商量。爾等退修學業。
정조 0년 · 강
大司諫趙瑍疏陳母病乞遞。批許救護。
정조 0년 · 강
知事安允行陳疏自引。賜批。
정조 0년 · 목
疏略曰。氷庫雖稱間局。積年蹲據之誚。諫臣之言得矣。至於多行鄙瑣。醜謗狼藉之說。實未知何所據而發也。蓋臣提擧本庫之初。目見弊端之深痼。論報備局。復設舊稧。吏胥貢人。合爲一統。以其氷價。平均分劃。嚴立科條。似無作奸與稱冤之端。況於藏氷之時。則本庫諸郞。與主梗官監蕫納庫。後氷價受出之日。則郞廳躬進惠廳。卽地分給於鑿永民人。而提調元無干涉於其間。今此鄙瑣醜謗之目。眞所謂毛將焉傅者矣。西樞新命。昌肅無路。伏乞亟命刊削。以謝人言。批以卿其勿辭察任。
정조 0년 · 강
內閣提學李福源疏辭新除奎華之任。賜批。
정조 0년 · 목
疏略曰。伏承除旨。以臣爲奎章閣提學。聞命驚惶。不省攸措。 聖人謨訓。事體至大。裒輯編次。其責不輕。況臣自來情勢。自劃於一切文任久矣。官名學士。職司 御製。此亦一文任也。今若諉以新制。忘其素守。放倒郞當。猶屬臣私事。得不仰累於淸朝四維之治乎。伏乞亟許遞改。批以此非文任。卽編次人。卿何以過當之義。前後煩浼乎。況卿繼卿父。任編次之任。此又卿不敢辭之一端。卿其勿辭。卽爲謝思。
정조 0년 · 강
鍾城前參奉韓汝斗等上疏。請移運賑穀優給。賜批。
정조 0년 · 목
疏略曰。今者臣等上來時。自鍾城至安邊。程途之遠。幾至二千餘里。饑饉之勢。一道同然。自六月畢賑之後。數多生民。仍爲浮黃。焦骨塡散者有之。豈不心寒而矜惻耶。往在丁巳辛酉乙亥三年之凶。則自廟堂急遣督運差使。早發嶺南浦項倉穀。及時賑活。故六鎭之民。得免塡壑之患矣。今年則民間遑遑之狀。非丁辛乙三載之比也。自朝家若不早爲之變通。則哀我民斯。將未免盡劉之慘矣。臣等愚見必如丁巳之早發嶺南穀然後。齊民可免餓殍之患。惟其移連穀數。比前三歲。尤宜優給。以究聖澤。以幸斯民。批以宵旰之中。念及北道穡事。憂慮不置。所請下廟堂。卽爲草記稟處。
정조 0년 · 강
御興政堂行晝講。召見下直守令及冬至謝恩使。知事黃景源。特進官權導。承旨兪彥鎬。玉堂吳大益李儒慶。副司直柳義養。永興府使鄭元始。文川郡守兪彥修。冬至正使朴明源。副使鄭好仁。進賀兼謝恩正使黃仁點。副使徐浩修。
정조 0년 · 목
講春秋。○敎曰。監印官及守令。晝講同爲入侍。時刻以巳正初刻爲之。○敎曰。冬至使謝恩使竝入侍。○予曰。書狀以仙源子孫。不爲入去乎。浩修曰。書狀則在鄕姑不上來。而似不入去矣。予曰。今此兩都尉。竝爲入去。專對之任。予其忘憂矣。明源曰。臣等人器不稱。恐君命之爲累矣。元始進前。予曰。今此特除。蓋有意焉。永興一境。予無憂矣。懋哉懋哉。彥修進前。予曰。出自侍從。下去懋哉。義養進前。予曰。印役何以爲之。義養曰。尙未刊出矣。仍進 景慕宮。圖式及式例。予覽訖曰。凡例從便善爲之。
정조 0년 · 강
減下謝恩使書狀官金履禧。
정조 0년 · 목
敎曰。謝恩使書狀官金履禧。勢難强令赴燕。減下。
정조 0년 · 목
敎曰。潛越之弊。不但貽弊於象譯輩。朝廷有紀綱。此等事。不能見令行之效乎。書狀雖管行中之事。予則曰。一時過去之兼臺。決不如守邊之臣。着念蕫飭也。無論使行前後。各別嚴察。俾有實效事。自備局措辭關飭於箕伯及灣尹。飭敎之下。現發於廉察。監司府尹。難逭重勘。以此亦爲嚴飭。
정조 0년 · 강
命殿試。從自願應講。
정조 0년 · 목
敎曰。殿試講書。旣命除吳子。武經六書中從自願一書應講事。分付兵曹。
정조 0년 · 강
命經筵越俸。當次外安徐。
정조 0년 · 목
敎曰。頃者經筵越俸下敎中。其日入侍當次外。竝安徐。
정조 0년 · 목
以李秉模爲奎章閣直閣。李在學爲進賀兼謝恩使書狀官。
정조 0년 · 강
命總戎使李柱國。越俸一等。
정조 0년 · 목
因總戎中軍望單子。敎以今則武弁處義。亦生梗爲之乎。極爲駭然。總戎使越俸一等。中軍望勿施。
정조 0년 · 강
列聖御製御筆。命奉詣奎章閣。
정조 0년 · 목
敎曰。 列聖朝御製初本。自內已爲奉安。而 御製御筆中粧册成帙者。當於再明。奉詣奎章閣。提學以下。陪進彩輿儀仗。依例待令。册子甚多。彩輿如或不足。以龍亭擧行事分付。進詣時東西班。於班次祗迎。
정조 0년 · 강
召見奎章閣提學以下于尊賢閣。提學黃景源李福源。直提學洪國榮兪彥鎬。直閣李秉模。
정조 0년 · 목
予曰。奎章閣節目持入。秉模進節目。予曰。提學以下若廳座。則坐次何以爲之乎。福源曰。提學直提學當主壁。直閣待敎當爲東西壁矣。國榮曰。奎章閣書吏。亦當啓下矣。予曰。書吏一人。以弘文館册色書吏啓下可也。
정조 0년 · 강
關東儒生金理坤等上疏。請科製及蔘弊變通。賜批。
정조 0년 · 목
疏略曰。於休我朝。旣有製述明經之科。又有館薦鄕薦之法。製述取其體格之典重。明經則取其文義之曉通。挽近以來。體格委靡。文義全昧。且借述代講。此皆殿下之所痛恨而嚴禁者也。臣愚死罪。先興學校之政。賓興以三物之道。於鄕則使其各邑採取公議。上其學行。次其文詞與誦講。抄報巡營。巡營仍爲設場精選。於京。則四學之抄報。太學之精選。一如各邑巡營之例。於是都會京鄕。於禮部製述之儒。以三經之中一經。四書中一書。從自願皆講。取其文義之曉通。明經之儒。論賦表策中。從自願撰呈。取其體格之典重。使赴會試。製科以製。經科以經。定額出榜。乃於天陛。無論製科經科。一竝更試其所試之文。更講其所講之書。黜陟能否焉。惟願聖上察納而變通。又伏念。貢獻之爲民弊者。以臣等所居九邑言之。人蔘是已。初於每兩蔘價之上下錢爲五十兩。蔘與價相當。所謂防納蔘商輩。稱以蔘貴價高。逐年加徵於五十兩之外。而其徵之數。每責於民。民不堪其苦。己卯年間。九邑人民。齊訴備局。轉達天聽。以其折半之蔘。移作京貢。而每兩加劃三十兩錢。添補蔘價。合爲八十兩。是乃從厚之道。而近年以來。蔘商輩轉生肥己之計。蔘貴價高之說。愈往益深。一兩蔘加增之價。今二百四五十兩之錢。朝家詳定。已有其數。加減不得。故不得已責出於民。乃創蔘戶蔘軍之規。肇開賣民賣校之法。若此不已。不出數年。將無更賣之民。更充之丁矣。玆豈非關東第一巨瘼耶。臣愚死罪。以爲又依己卯之例。以其所折之半。竝作京邸之貢。永革蔘商藉重濫徵之患宜矣。伏願亟令有司。從長變通。批以疏辭。令廟堂稟處。
정조 0년 · 강
聞慶儒生閔雨龍疏。陳諸條襲謬之弊。賜批。
정조 0년 · 목
疏略曰。嗚呼耽羅雖邈處海外。而化澤之所以漸摩。則有非內地之比矣。啓聖祠之肇建於泮宮之右者。所以爲尊崇聖師之地。則至於耽羅。亦宜摸倣泮製。建廟奉安。而乃以啓聖之位。權設於兩廡之間。同享於門人之座。因仍襲謬而莫之正也。噫子而居上。父而居下。則雖是凡人私廟。亦已無謂。曾謂五聖之廟。乃有此顚倒襲謬之失乎。伏願亟命該司。申飭本州。建廟移奉。謹按書曰。同律度量衡。其爲關重於國家不輕矣。奈之何列邑之度尺。長短不一。實未知其故也。且未度田之術。隨其田形之何如。依方解畝。我國度田之法。只以方田直田梯田圭田句田五箇之形。爲式而準之。故攬形蛇形之田而規之以裁直之例。四不等抹角之田而規之以梯田之科。牛角三稜而指作圭田。弧矢眉核而指作句田。則差以毫忽。謬以什百。而不失之於民。則必失之於國。其在審愼之道。恐有所未盡也。噫數者之謬弊。似非緊係於治忽。而謹權量審法度。旣是有國之首務。則豈可仍循襲謬而恬不知怪也。夫軍政者。乃是不虞之攸備也。夫何近來。恬嬉成習。器械則到底蠹傷。軍卒則黃口虛簿。至若軍餉則半歸弄幻。而只是腐杇之穀。軍馬則率皆玄黃。操鍊則徒事玩愒。臣之獨抱殷憂者。不日月矣。肆於 英廟朝。臣以鳥嶺一鎭。爲南關之喉嗌。數十年前。只設有名無實之獨鎭。徒添土校軍卒之虛額。至使萬規之天險。疏虞莫甚。十室之殘邑。疲弊難支之狀。刳瀝封章。兼獻鳥嶺地圖。猥蒙過奬。 下諭該司矣。更伏願聖上。察臣一得。博詢廟堂。另加申飭。俾有實效之地。批以疏辭。令廟堂稟處。
정조 0년 · 강
咸安郡守李宗榮疏。陳本郡三政矯捄之策。賜批。
정조 0년 · 목
疏略曰。本郡之爲弊邑。最於一路。而其弊之最鉅者有三焉。一曰。田政之紊亂也。二曰。糶簿之過多也。三曰。軍額之架疊也。蓋此三大弊。其目雖殊。其實則一。何者軍額之難充。由乎戶口之耗縮也。戶口之耗縮。專由於累萬糴薄之虛錄。六百虛結之白徵也。今若求其矯捄之術。則莫先於正田制也。亦莫急於蠲糴簿充軍額也。爲今之計。莫如改量而覈其虛實。庚午庚辰之所納加結。還爲出給。舊陳結之累歲白徵者。竝令蠲除。而仍許隨起隨稅之法。則自然曠土漸墾。流民還集。於是乎田制始正矣。若夫糶糴之弊。則以四千餘戶之邑。蓄七萬餘石之穀。民寡穀多。以至此極。爲今之計。限二萬石移轉他邑。令備局從長變通。俾減穀數。而充穀則許其作錢入送。於是乎穀簿始正矣。若夫軍政之弊。則近五千軍丁。責之於一千八百戶者。萬不成說。爲今之計。不過分送於他邑。自朝家當有別般處分。彼寺奴勳奴之不侵軍役者。若是夥然。以爲移塡軍保之地。而他邑移來軍額。各還其邑。然後軍政始修矣。臣旣入都。手自封疏。伏願聖明。以臣所陳。下詢廟堂。分付道臣。亟思釐革三弊之道。批以疏辭。令廟堂稟處。
정조 0년 · 강
以趙時俊爲兵曹參判。韓光會爲分內醫提調。口傳也。
정조 0년 · 목
左議政金尙喆曰。明日 景慕宮腰彩輿移奉時。旣無都監。何以擧行乎。予曰。自禮曹擧行可也。禮曹判書鄭尙淳曰。迎勅儀註。今當磨鍊。而以何殿擧行乎。予曰。以崇政殿擧行可也。
정조 0년 · 강
左議政金尙喆。以湖西京畿災實分等狀覆啓。
정조 0년 · 목
尙喆啓言。忠淸監司徐有臣災實分等狀啓。沃川等八邑。置之尤甚。公州等二十三邑。置之之次。洪州等三邑。置之稍實。分狀。依狀請施行。舊還一萬石。勢難準捧云。許減三分一。尤甚邑還上之難以本色盡捧者。限以四分一代捧。待明年還作本色。當年拯劣米之停退。癸未江都安興貢津米。姑令仍留。推奴徵債。限明秋防塞事。依狀請請竝許施。又啓言。此京畿監司鄭光漢災實分等狀啓也。加平抱川。置之尤甚。長湍等七邑。置之之次。廣州等二十八邑。置之稍實分等。依狀請施行。抱川最爲災邑。北漢移轉。姑許捧留本縣。舊還五千石。當捧之中。限折半許減之請請。竝爲許施。竝從之。
정조 0년 · 강
命浦項移運穀督運。使都事擧行。
정조 0년 · 목
左議政金尙喆啓言。鍾城前參奉韓汝斗等上疏。盛陳六鎭民人阻飢遑遑之狀。仍請浦項移運穀。比前優數劃給事也。嶺穀移轉。必有該道臣狀請然後。斛數多寡。船運早晚。可以稟處。而督運御史先爲差下。觀勢下送于嶺南。請以爲擧行。敎以此不過運穀而已。何必別送御史。使本道都事。着實擧行好矣。
정조 0년 · 강
命咸安郡改量及還軍弊。從便釐正。
정조 0년 · 목
左議政金尙喆啓言。咸安都守李宗榮弊瘼上疏。有令廟堂稟處之命矣。其疏盛論本郡經界之政。仍請改量矣。守令旣得其人。民願亦又如此。則趁此釐革。誠得其時。分付道臣。請使之從長擧行。從之。又啓言。又以本郡還穀最多。反爲民弊。二萬石。或請移轉他邑。或請發賣減數矣。附近諸邑。無可移轉處。則待時發賣。報廟堂處之。亦無不可。商量擧行之意。分付道臣。至於統穀之轉輸。果爲咸民之弊。從便變通之意。請亦爲分付於道臣及統帥。從之。又啓言。又以本郡良戶之不足。軍役之疊侵。有寺奴勳奴移塡軍保。他邑移來軍額。各還其邑之請矣。軍額之難充。何邑不然。寺奴勳奴。何可使疊徵其役。參以事勢。有難輕許分付道臣。請使之從便釐正。從之。
정조 0년 · 강
左議政金尙喆。以東萊府使柳戇疏請諸條覆啓。
정조 0년 · 목
尙喆啓言。東萊府使柳戇弊瘼上疏。有廟堂稟處之命矣。其一。公作米料魚價米秋冬所用萬餘石。輒於春秋發賣。每石以二兩五錢。散給民間。秋後捧米。而剩錢皆歸別用。近來則一年立本之穀。本府則或至四千石。各鎭則似不下千數。因此餉穀。率多虛留。或値失稔。秋後納米之民。非但不勝支堪。以立本麤劣之米入給之際。輒爲倭人之點退。其爲損國體而受邊侮。非細故云。其一。倭人或有緊急所需。則象譯輩。限前減價。以某物給本直。預受手標。爲待限出來。發賣取剩之資矣。邊臣慨然陳章。有此論列。其在國體。固當一一摘發嚴繩。而旣曰簿書已絕。按發無憑云。自今爲始。立本手標等事。令本府嚴立科條。如有犯者。隨現重究之意。請嚴明分付。從之。又啓言。倭貿一節。本府小通事輩。爲營鎭各衙門所侵責。輒出外上於倭人。其數今爲萬餘金。以致倭人之督責轉甚。從今爲始。請以一律從事矣。外上之弊。誠極驚駭。此後現發者。毋論象通事。一依續典負債人一律之法。請以嚴邊禁。予詢右相。右議政鄭存謙曰。倭人處負債者。斷以極律。法意攸在。今此萊伯所請。從今爲始。難一包一貫。竝以一律從事云者。誠得之。亦出於申明續典之意。亟宜許施。敎以各別嚴飭。又啓言。其一。本府防布軍三千三百二十二名。蠲其身布。除其疊役後。以此數移送各邑事也。軍額之難充。無邑不然。自朝家亦難直許移送。分付道臣。如有變通之道。則使之狀聞稟處。至於忠翊衛巫未等許屬本府軍總之請。此皆有所管衙門。亦令道臣。請論理狀聞。從之。又啓言。其一。本府會外穀。以將士頒料之不足。添劃某樣穀事爲請矣。分付道臣。計其不足之爲幾石。量其便近移轉之處。請使之擧行後狀聞。竝從之。又啓言。本府金井舊山城。逐年增築。城內設倉儲穀之道。束伍移付之策。有所論列矣。山城之古有今廢。未知有何見得。而事係關防。恐難輕議矣。予詢右相。存謙曰。臣當以爲關防形便之可合設置處。古人已盡擧行。在今只當守其已設置者而已。今此城餉設施之論。豈曰無見。而以今事力。猝難輕議矣。予詢諸備堂。判尹具善復曰。勿論南北。固邊爲上策。然今忽築城。則不無彼人致疑之端。詳審處之好矣。行司直徐命善曰。設施之有難輕議。儘如大臣之言矣。戶曹判書鄭弘淳曰。近來新設關防。曾不多年。輒皆廢棄。從爲勞民傷財之歸。凡於設施之論。未嘗與之苟同矣。兵曹判書洪樂性曰。臣未見其形便。不敢輕議當否。而或傳城內少水云。然則似難守城矣。吏曹判書李重祜曰。當亂之除。在於得人。不在於關防。此時之虛費財力。更爲設施。恐難輕議矣。禮曹判書鄭尙淳曰。前旣築城。廢棄已久。則不知其爲不可守城矣。訓鍊大將張志恒曰。臣未知其利害之果何如。而捨直路本府城。避守山城。雖或有躡後之兵勢縱而順過。似涉疏迃矣。尙喆又啓言。邊地城池之修築。有不可輕擧。道臣巡路。看審其形便。請使之論理狀聞。從之。
정조 0년 · 강
命當年公私債還報停退。
정조 0년 · 목
戶曹判書鄭弘淳啓言。年前九營繕軍契雇價變通時。每年兵曹上下錢中。一千兩劃出。以償舊債。畢償則止事定式。而今年各處役軍所用。非比常年。若計限歲年應下。則反有不足之慮。當年公私債還報一節。特爲停退。然後庶民挨過。而此旣啓下節目。不可自下擅便。故敢達矣。從之。
정조 0년 · 강
命趙鎭衡蕩滌。
정조 0년 · 목
吏曹判書李重祜啓言。昨冬聽政朝參時。侍從不參人。皆命墨名。而其後竝皆蕩滌矣。趙鎭衡適在禁推。故未及同入蕩滌。漏於傳旨中。何以爲之乎。敎以蕩滌。
정조 0년 · 강
命再明日詣春塘臺時。以靑陽門擧行。
정조 0년 · 목
兵曹判書洪樂性啓言。再明日明政殿懸題後。詣春塘臺時。道由何門擧行乎。敎以靑陽門擧行。又啓言。然則禁軍及挾輦軍。只入直擧行乎。從之。
정조 0년 · 강
改建都監。以 景慕宮改建畢後啓。
정조 0년 · 강
以金普淳朴宗岳爲分承旨。口傳也。
정조 0년 · 목
存謙曰。伏聞有感候。不勝驚慮矣。予曰。似有寒氣之往來。而不至大段矣。存謙曰。加味香橘茶煎待矣。命持入。存謙曰。動駕在明。勞動則有失攝之慮。雖不動駕。少無拘礙之事。思量下敎好矣。予曰。今夜調理。則當差勝。何慮之有。若或未差。則亦當觀勢爲之矣。
정조 0년 · 강
設庭試文科初試于一二所。
정조 0년 · 목
敎曰。科場之痼弊。人孰不知。而況在今番。則卽是一初之科也。士子之未能濟濟。猶屬敎化之未洽。而至於考試之官。庶幾知子嚴科場之意。而今聞二所則固可謂守法。一所則其所雜糅。不一其端。甚至赴擧之士子。公傳呈券之字號。隨從之寫手。肆通圍內之吏隸。道路驟見若此。則圍內之不嚴。從可知也。設使試官。嚴束圍內。字號之漏通。其爲不嚴。豈有甚於此乎。大失職責。一所諸試官。一傡爲先罷職不敍。監試官削職。禁亂所之執促交通之人。私自放送。尤極無狀。當該禁亂官拿問嚴治。
정조 0년 · 강
召見御營大將金漢耆于尊賢閣。
정조 0년 · 목
予曰。御將承 候而來乎。 氣候比昨何如。漢耆對曰。與昨日今朝少勝矣。此 症候。定由於過哀之致矣。予曰。御將明朝。又爲承 候可也。
정조 0년 · 강
王大妃殿進御加味六君子湯。本方中去吉更只角。加人蔘附子各五。分乾薑一錢。木香三分。命五貼製入。
정조 0년 · 강
命例封生熟鰒。隆冬盛暑停封。
정조 0년 · 목
敎曰。凡係貢膳。皆有定節。而至於每月例封生熟鰒。旣有 先朝定例。而如有匣生鰒半乾全鰒等類。只憑封進之關文。待下敎停捧。則其差速差遲。實無準限。噫。封進之後。其數雖夥然。當其一箇之採。浦民之性命係焉。豈以糜費之物。不思燒羊之意乎。自今日停封。而此後隆冬盛暑。則特爲停封。雖當封之月。自內局發關卜定時。先以自某日至某日。刻日分付事。定式施行。
정조 0년 · 강
命初四日當文臣製述。初八日當武臣殿講。政院知悉。
정조 0년 · 목
敎曰。初四日文臣製述處所。興政堂擧行。又敎曰。文臣製述及殿講人員。武臣殿講及賓廳講能麼兒講等應參人員。依聽政時例。竝爲作帖盛櫃子書入。此後新付人員。亦依官案例。禮兵曹官員進詣政院修整事。分付。
정조 0년 · 강
命知經筵李重祜。同經筵吳載純。竝越俸一等。
정조 0년 · 목
敎曰。古人以君德成就。責之經筵。予豈有學不厭之工。而自在春邸。逐日講學。便同習成。以故苟非祭時公務之相値。則不欲停講。而昨今講筵。以經筵之不入來。不得依時刻開講。其視古人之言。果如何哉。體統所在。莫重經筵過時之後。不可等待今日晝講停行公。知經筵同經筵。一傡越俸一等。
정조 0년 · 강
右議政鄭存謙上箚自引。賜批。
정조 0년 · 목
箚略曰。臣今始得聞日前堂疏。指論輔弼。語意深切。臣則全然未聞。出入筵席。無異平常。其爲悚恧。有不勝言。以臣無似。猥玷匪據。不知所以早自引退。則人言之來。莫非自取。伏乞卽賜斥退。批以予亦漠然不知。及見卿箚。取覽儒臣之疏。則此不過過去之說。鄕何深引之有。 慈殿氣候甚不寧。明日日次。卿其安心入參焉。
정조 0년 · 강
命兵曹總府堂上罷職。郎廳汰去。
정조 0년 · 목
敎曰。中日亦科試。況今日有沒技直赴者。而文書修整訛誤。非特一二處。科試固如此乎。極爲寒心。當該兵曹總府堂上竝罷職。郎廳汰去。
정조 0년 · 강
有政。吏曹判書李重祜。兵曹判書具善復。
정조 0년 · 목
以徐有隣爲大司憲。朴師海爲大司諫。洪樂性爲都總管。鄭晚淳爲副總管。
정조 0년 · 강
配洪樂述于海南縣。
정조 0년 · 목
義禁府啓言。因臺啓麟謙諸子遠地定配事。依啓矣。麟漢子樂述。遠配於海南縣。請押送。允之。
정조 0년 · 강
命麟漢厚謙諸子。自該道發配。
정조 0년 · 목
刑曹啓言。麟漢厚謙子遠地定配事命下矣。麟漢諸子方在豐德地。厚謙子下往仁川地云。令道臣發配後啓聞事。發關分付。敎以年未滿勿論。其外。自該道卽爲發配。
정조 0년 · 강
詣 彰義宮。行移 安祭。仍爲陪詣 景慕宮奉　安後。行親 祭。
정조 0년 · 목
具布裹翼善冠布團領袍。陞輦仍詣 彰義宮。行移 安祭。詣光化門祗迎後。仍爲陪 神輦。 景慕宮奉 安行 祭如儀訖。陞輦由弘化門。至明政門外降輦。陞輿詣暎花堂。仍御書香閣。
정조 0년 · 강
以尹得養爲左尹。口傳也。
정조 0년 · 강
推訓鍊大將張志恒。
정조 0년 · 목
訓鍊都監啓言。因兵曹草記。昌慶宮昌德宮內外入直巡邏等事。一依時御所例擧行事允下矣。金虎門軍一百名。弘化門軍一百名。永肅門局出身四十五人。南營馬軍五十名。各其將官率領入直。而還宮後撤罷之意敢啓。敎以旣不更稟。徑先草記。訓將推考。局出身勿爲入直。
정조 0년 · 강
右尹金龜柱陳疏乞遞。賜例批。
정조 0년 · 강
同義禁趙㻐疏陳應避之嫌乞遞。批下該曹稟處。
정조 0년 · 목
㻐與僚堂吳載純。有友壻應避之嫌也。
정조 0년 · 강
左議政金尙喆上箚自引。賜批。
정조 0년 · 목
箚略曰。臣於近日。只聞校理金觀柱疏論懲討事而已。今始聞其疏中。攙及輔相。語意深緊云。原疏尙未批下。雖未得其詳。臣於其間。矇然冒沒之狀。不但爲朝廷之所嗤點。竊想日月之明。亦必致訝。若臣必遞當退之義。固不待人言。已有所陳懇於昨日筵席矣。伏乞亟賜斥退。批以辭何太過也。昨已諭右相之批。而目今國事泮渙。無望寧靖。而輔相之如是深引。豈其時乎。卿其安心勿辭。適有下問事。與右相同爲入侍焉。仍命此批答。遣史官傳諭于左議政。與之偕來。右議政處亦以入侍之意。遣史官傳諭。與之偕來。
정조 0년 · 강
召見刑曹判書李溎。判義禁金漢耆于尊賢閣。
정조 0년 · 목
予曰。窺見試墻之人。羅將何故而放釋云耶。溎曰。貌姸故放送云矣。予曰。字號誰果傳之乎。溎曰。此亦終不承款矣。予曰。墻外窺見之人査得。然後試官擧子。容有脫空之道矣。不然。則其科勿施之外。無他策矣。予曰。今日則 王大妃殿氣候何如。漢耆曰。與昨日一樣矣。
정조 0년 · 강
命試官望卽爲擬入。
정조 0년 · 목
敎曰。一所初場事。當有下敎。試官望卽爲擬入。仍卽牌招。
정조 0년 · 강
命尙魯及聖國連坐罪人。竝放送。
정조 0년 · 목
判義禁金漢耆啓言。再昨日傳敎中未結案。用逆律者。身已死而追施孥籍者。結案於次律。而請加極律者。一竝除之事命下矣。尙魯子與侄孥籍。前以其時玉堂李秉模上疏安置矣。孥籍後。其子爲奴。其侄仍爲安置矣。今則何以爲之。而其他諸連坐罪人竝放送乎。從之。敎以尙魯子侄。仍爲安置可也。又啓言。聖國母則以渠之罪惡貫盈。因特敎爲婢矣。今不可擧論。而諸子依尙魯子侄例。卽其地安置。連坐罪人。請一體放送。從之。
정조 0년 · 강
命右尹金龜柱批下。其令承候於 慈殿。
정조 0년 · 강
重推刑曹判書李溎。
정조 0년 · 목
敎曰。此等不難知之事。尙未究覈。果有科場用情而現發。則其將不能査得乎。刑判從重推考。卽爲取招以聞。
정조 0년 · 강
御興政堂。行晝講。知事黃景源。特進官李福源。承旨金鍾秀。玉堂李儒慶尹行修。假注書吳泰彥。史官金鳳顯卜台鎭安春君烿。武臣尹僖東。
정조 0년 · 강
命一所初場勿施。明日策文。竝取額數。
정조 0년 · 목
敎曰。今番科試卽一初。則雖考官與擧子。宜有懲勵之心。而昨日一所之現露者。誠極寒心。不聞則已。旣聞之後。何可無處分。亦豈使多士。竝在䵝昧之科乎。且欲仍使置之。其在士子之心。必不欲觀光會試。今番一所初場所捧。竝勿施。明日策文。竝取初場額數。一以示嚴科場之意。一以示爲多士之意。
정조 0년 · 강
遞同義禁金華鎭李命植。以趙㻐鄭昌聖代之。口傳也。
정조 0년 · 목
敎曰。未肅拜呈辭禁堂改差。今日政差出。待下。批牌招察任。
정조 0년 · 강
捕廳。以一所場圍窺視罪人鄭鳳章捉得啓。
정조 0년 · 목
敎曰。連夜酬應。氣憊矣。試官牌去來。似當不待傳敎而申飭矣。連爲催促入來後以奏。
정조 0년 · 강
命左右相。明日入侍。
정조 0년 · 목
敎曰。莫重處有下詢事。在右相明日入侍事。遣史官傳諭。
정조 0년 · 강
命刑曹推問人保放。
정조 0년 · 목
敎曰。日氣如此。滞囚可悶。明當下敎。昨日刑曹推問人保放事。分付。
정조 0년 · 강
御興政堂。行文臣製述。試官判府事李溵鄭尙淳趙㻐。對讀官金文淳徐逈修金漢老林得浩。
정조 0년 · 목
承旨洪國榮曰。有追擧案之擧子六人。何以爲之乎。予曰。盡爲招入。○以擬宋翰林學士承旨蘇易簡。進欹器仍陳戒辭。爲表題。三代之下惟恐其不好名。爲論題。○予曰。白文呈券者誰也。承旨李義翊曰。李昌漢云矣。予曰。李昌漢以何文登科乎。昌漢曰。表矣。予曰。然則登科之表題誦之。昌漢不能誦。予曰。俄者呈券出去者誰也。義翊曰。朴道翔矣。予曰。與朴道翔有所受授者誰也。義翊曰。金峙默矣。命書金峙默朴道翔禁推傳敎。承旨金鍾秀曰。昌漢固不足恤。而在聖朝寬大之政。合有容恕之道矣。承旨洪國榮曰。臣俄者欲以隔帳事仰請。而旣是殿下一初試才。故未敢仰奏矣。蓋事到迫隘處。則亦非好事。今雖出送。在渠羞耻。顧當如何。
정조 0년 · 강
推金峙默朴道翔。遞差承旨李秉鼎。
정조 0년 · 목
敎曰。知申欲請隔帳之奏。可見勉予寬大之誠。李昌漢亦以事屬迫隘。旣命白文呈券。知申之奏。宜無異同。金峙默朴道翔。旣示未安之意。禁推更以推考捧傳旨事分付。又敎曰。各有職掌。試所承旨外。不可干預於試事。事涉越俎。左副承旨李秉鼎遞差。
정조 0년 · 목
敎曰。文臣製述時。論居首副司果吳大益。表居首禮曹正郞朴道翔。各貂皮笠耳掩一部。論之次前佐郞睦萬中。前都事朴長燮。各紙三卷筆三枝墨三笏賜給。其餘更外違格人及白文呈券人。各依續典捧傳旨。
정조 0년 · 강
命迎勅儀註及賜弔祭儀。依前例擧行。
정조 0년 · 목
禮曹判書鄭尙淳啓言。自前弔祭勅出來時。迎勅儀註及下馬宴儀見官禮儀。先爲下送于問禮官所到處。賜弔儀賜祭儀。待儐臣停當弔祭日。馳啓後下送矣。今亦依前例請擧行。從之。
정조 0년 · 강
召見遠接使蔡濟恭。問禮官趙尙鎭于興政堂。
정조 0년 · 목
予曰。遠接使何日當到義州。濟恭曰。若路逢牌文。則當倍道進去。其遲速未可預料矣。
정조 0년 · 강
命任譯及小通事不用命者。遠接使自斷。
정조 0년 · 목
敎曰。大賓當前。凡事各別擧行。俾無一毫貽羞之意。旣已面諭。兩國之間。其所操縱。專在譯舌。任譯以下及小通事不用命者。遠接使從輕重自斷。
정조 0년 · 강
命武臣殿講。預爲分付。俾無犯科。
정조 0년 · 목
敎曰。初八日武臣殿講。非當次月殿講。卽特敎設行者。而射才則前此五六朔。勢難肄習。故雖於伊日兵判入侍時。以武臣堂下朔試射特停之意。有所下敎。而至於講書。不習射之時。自有餘暇且。與聽政時殿講體貌。大有異焉。賞罰皆依法典。當斷不饒貸。講員點下之數。亦不必拘於二十之元額。令兵判以此預爲分付堂下武臣。俾無犯科之弊。
정조 0년 · 강
命故相臣李䎘議諡。
정조 0년 · 목
敎曰。數昨聞經筵官所奏。取見故相所撰故相臣李䎘諡狀。聽政時旣有下令。其令議諡。東壁有闕云。前望單子入之。待下批牌招爲之。
정조 0년 · 강
編修官張顯慶。以左議政金尙喆附奏啓。
정조 0년 · 목
書啓以爲。敬奉聖批。傳諭于左議政金尙喆。則以爲。臣冒上箚本。義出自靖。及承批旨。不惟不允許。責之以箚辭之太過。諭之以深引之非時。又以下問之事。至有偕來之命。臣本孱質。猝得寒疾於二昨公退之後。見方宛轉床第。無以束帶趨朝云矣。臣姑仍留。
정조 0년 · 강
假注書朴天行。以右議政鄭存謙附奏啓。
정조 0년 · 목
書啓以爲。敬奉聖敎。傳諭于右議政鄭存謙。則以爲。臣之昨日所陳。不過以堂疏旣徹之後。全然未聞。屢登筵席。自犯於無憚之罪。故以草草數語。只訟其寘行冒進之罪。方在待勘之中。承膺無路。惶悚罔措云矣。
정조 0년 · 강
編修官張顯慶。以左議政金尙喆金吾待命啓。
정조 0년 · 목
書啓以爲。左議政金尙喆以爲。情勢惶蹙。今方待命於金吾門外云矣。
정조 0년 · 강
假注書朴天行。以右議政鄭存謙金吾待命啓。
정조 0년 · 목
書啓以爲。右議政鄭存謙。情勢惶蹙。今方待命於金吾門外云矣。
정조 0년 · 목
敎曰。昨夜入侍之命。不但意在敦勉。以其莫重儀禮有商確者。民事亦有時急下詢者故也。卿等一向邁邁。至於胥命於金吾云。此何擧也。顧今國事泮渙。艱憂溢目。此豈輔相引入之時乎。以常理推之。堂疏所論。似是泛說。理外之理。予不知也。卿等胡不念大體。至於此甚乎。卿等豈欲以時俗之宰相爲嫌乎。然則設欲許副卿等。代卿者更於何處得別人來。置之相位。卿等安心勿待命。卽爲入侍。使朝象靖而朝廷尊焉。偕來史官。傳諭于左右相。命召亦爲傳授。與之偕入。
정조 0년 · 강
江華留守李瀰陳疏自引。賜批。
정조 0년 · 목
疏略曰。臣以菲才。猥膺重寄。內帑偸竊之變。死囚逃躱之事。罔非臣紀律不嚴之致。雖幸罪人旋卽就捕。而臣旣忝一府之首。凡有咎責。臣宜先之。而論及經歷。而若臣不職。未敢自引。伏奉緘辭重推之命。旋命安徐。罰止問備。顧何敢諉之已經薄勘。而不思自處之道也。伏乞亟命鐫削。仍降威罰。批以卿其勿辭察任。
정조 0년 · 강
記注官金觀柱上疏陳勉。仍討洪鳳漢。賜批。